DECRETO 100/2013, do 13 de xuño, polo que se modifica o Decreto 221/2012, do 31 de outubro, polo que se establecen as tarifas dos servizos sanitarios prestados nos centros dependentes do Servizo Galego de Saúde e nas fundacións públicas sanitarias.
Consellería de Sanidade — III. Outras disposicións — 01/07/2013

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, establece no seu capítulo II, do título II, o réxime xeral de xestión, recadación e recursos en materia de prezos públicos.
O artigo 47 da mencionada lei sinala que os prezos públicos serán fixados por decreto, por proposta da consellería de que dependa o órgano ou entidade ofertante. Por outra banda, hai que ter en conta que mediante o Decreto 16/1991 foron asumidas pola Comunidade Autónoma de Galicia as funcións e os servizos do Instituto Nacional da Saúde.
Así mesmo, o artigo 76 da Lei 8/2008, do 10 de xullo, de saúde de Galicia, establece que lle corresponde á Consellería de Sanidade aprobar os módulos económicos para a prestación dos servizos propios, conveniados ou contratados do Servizo Galego de Saúde, así como a súa modificación.
En virtude do Decreto 276/2001, do 27 de setembro, de adaptación das fundacións sanitarias á disposición adicional sétima da Lei 5/2000, do 28 de decembro, de medidas fiscais e de réxime orzamentario e administrativo, os ingresos procedentes da prestación de servizos sanitarios por parte das fundacións teñen a consideración de ingresos de dereito público, polo que é necesario incluír os prezos dos servizos prestados polas fundacións sanitarias neste decreto.
O 21 de marzo de 2013 entrou en vigor un novo Convenio marco para a atención de lesionados en accidente de tráfico, asinado entre a Unión Española de Entidades Aseguradoras y Reaseguradoras (Unespa), o Consorcio de Compensación de Seguros e a Fundación Pública Urxencias Sanitarias de Galicia 061.
Así mesmo, o Convenio marco de asistencia sanitaria pública asinado no ano 2010 entre o Servizo Galego de Saúde, o Consorcio de Compensación de Seguros e a Unión Española de Entidades Aseguradoras y Reaseguradoras (Unespa) determina unhas novas tarifas para o ano 2013.
Polo tanto, é necesario adaptar as tarifas ao custo real dos servizos prestados, o cal implica deixar sen contido o anexo II do Decreto 221/2012, do 21 de novembro, polo que se establecen as tarifas dos servizos sanitarios prestados nos centros dependentes do Servizo Galego de Saúde e nas fundacións públicas sanitarias, substituíndoo polo anexo deste decreto.
Na súa virtude, de conformidade co establecido na Lei 1/1983, do 22 de febreiro, de normas reguladoras da Xunta e da súa Presidencia, por proposta da conselleira de Sanidade, cos informe previos correspondentes e logo de deliberación do Consello da Xunta de Galicia na súa reunión do día trece de xuño de dous mil trece,
Artigo único. Modificación do Decreto 221/2012, do 31 de outubro, polo que se establecen as tarifas dos servizos sanitarios prestados nos centros dependentes do Servizo Galego de Saúde e nas fundacións públicas sanitarias.
Un. Modificase o artigo 1, parágrafo 3, letra b), que queda redactado da seguinte forma:
«b) Convenio marco para a atención de lesionados en accidentes de tráfico, asinado o 21 de marzo de 2013 entre a Unión Española de Entidades Aseguradoras y Reaseguradoras (Unespa), o Consorcio de Compensación de Seguros e a Fundación Pública Urxencias Sanitarias de Galicia-061 para o exercicio 2013».
Dous. Queda sen contido o anexo II do Decreto 221/2012, do 31 de outubro, que será substituído polo anexo deste decreto.
Disposición derradeira primeira. Desenvolvemento
Facúltase a conselleira de Sanidade para ditar cantas disposicións sexan precisas para o desenvolvemento e a execución do establecido neste decreto.
Disposición derradeira segunda. Entrada en vigor
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trece de xuño de dous mil trece
1. Tarifas de asistencia sanitaria a lesionados en accidentes de tráfico nos supostos recollidos no Convenio marco de asistencia sanitaria derivada de accidentes de tráfico para o ano 2013 con institucións sanitarias públicas con cobertura de responsabilidade civil derivada do uso e da circulación de vehículos de motor de subscrición obrigatoria, aplicables nas institucións propias ou nas alleas concertadas en réxime de administración e financiamento directo.
A. Hospitalización.
Hospitalización en planta, prezo por estadía e día, cada un dos 5 primeiros días: 558 €.
Hospitalización en planta, prezo por estadía e día, cada un dos días seguintes a partir do 6º día: 500 €.
Hospitalización en UVI, prezo por estadía e día: 1.036 €.
Estes importes comprenden todos os gastos asistenciais, con excepción do transporte sanitario e a rehabilitación, que, de ser o caso, se facturarán á parte.
Considérase día de estadía a permanencia na hora censual (as cero horas) dunha persoa lesionada ingresada no hospital para a atención dun proceso patolóxico.
Só terán carácter de UVI as unidades consideradas tradicionalmente como tales, non será aplicable este prezo a unidades similares á UVI que puidesen implementar os servizos de saúde.
B. Asistencia de urxencia sen ingreso ou primeira asistencia.
Prezo por persoa lesionada atendida: 231 €.
C. Rehabilitación.
Prezo por día de rehabilitación: 22 €.
A facturación farase por día de rehabilitación, independentemente do número de sesións que se practiquen no día que se factura.
D. Unidades de lesionados medulares e queimados.
Hospitalización en planta, prezo por estadía e día: 576 €.
Hospitalización en UVI, prezo por estadía e día: 1.036 €.
Estes prezos só serán de aplicación por aqueles hospitais que dispoñan respectivamente de unidades de lesionados medulares e de unidades de queimados.
E. Límite para a persoa que conduza vehículo único.
O importe da facturación das prestacións sanitarias no caso do condutor dun sinistro no que intervén un só vehículo non poderá ser superior a 7.281 €.
F. Transporte sanitario.
O traslado da persoa lesionada facturarase de conformidade cos prezos:
Nos casos en que se utilice transporte distinto ao propio da entidade xestora ou concertado por esta, será a entidade aseguradora a que se fará cargo do pagamento directo dos gastos de citado transporte, logo da conformidade da aseguradora.
2. Tarifas de asistencia sanitaria a lesionados/as en accidentes de tráfico nos supostos recollidos no convenio subscrito entre a Fundación Pública Urxencias Sanitarias de Galicia-061, Unión Española de Entidades Aseguradoras y Reaseguradoras (Unespa) e o Consorcio de Compensación de Seguros, para a atención de lesionados/as en accidentes de tráfico mediante servizos de emerxencias sanitarias.
A. Asistencia e traslado de urxencias no lugar do accidente.
Medios terrestres: módulo único para servizos urbanos e interurbanos.
284 € por persoa lesionada trasladada ou atendida, calquera que sexa o tipo de unidade utilizada.
Medios aéreos: circunscritos ao ámbito da Comunidade Autónoma.
3.090 € por saída e transporte (inclúe asistencia e transporte da primeira persoa lesionada).
B. Traslado asistido interhospitalario de persoas lesionadas en estado crítico.
Medios terrestres.
Traslado medicalizado realizado entre centros hospitalarios situados dentro do mesmo termo municipal urbano:
264 € por persoa lesionada trasladada.
Traslado medicalizado realizado entre centros hospitalarios situados fóra do mesmo termo municipal urbano:
264 € por persoa lesionada trasladada + 2,29 euros/km percorrido.
Medios aéreos: circunscritos ao ámbito da Comunidade Autónoma.
3.090 € por saída e transporte (inclúe asistencia da persoa lesionada).